**ПОБЕДИТЕЛИ В КОНКУРСА „ИНОВАТИВНО ПРЕДПРИЯТИЕ НА ГОДИНАТА 2022“**

**За** **„Пазарно лидерство“ почетна статуетка и грамота получава**

**Ем Уай Екс АД** (<https://myxrobotics.com/>) е софтуерна компания с цялостни решения за създаване на прецизни "3D дигитални двойници" на физически обекти, получени чрез комбиниране на данни от дронове, LiDAR системи, камери и смартфони. Големите обеми от първични данни се обработват с алгоритми на компанията и употребата на изкуствен интелект за извличане на детайлна информация. Потребители са най-големите европейски и американски компании за телеком инфраструктура, както и водещи производители на телеком антени в света. Решението е приложимо за изграждане на „умни градове“.

**За „Зелена иновация“ за 2022 г. с почетна грамота и статуетка се награждава**

**Ню енерджи корпорация ООД** ([www.newenergycorp.eu](http://www.newenergycorp.eu)) предлага иновативен процес за рециклиране на филтри за твърди частици, предназначен за бизнес потребители – сервизи и официални вносители на дизелови автомобили, камиони, строителна и друга техника. Решението се характеризира с използване единствено на окси-водород, кратка продължителност и нисък разход на електроенергия. В България услугата се предоставя в партньорство с основни вносители на автомобили и техника, а в Австрия – на базата на лицензионен договор. Фирмата разработва и други иновации на основата на окси-водород.

**За „Качество на живот“ за 2022 г. почетна грамота получава**

**Тед Бед АД** (<https://ted.bg>) е водещ производител на матраци и продукти за добрия сън. Създава иновации за удължен живот на ползване и здравословен ефект на матраците. НОРД СТАР обединява матрак и топ матрак в хибриден продукт с персонализиран комфорт, твърдост, височина и лесна смяна на ядрото според промените на възрастта и килограмите на клиента. Матраците Materra и Amber имат патентована технология срещу геопатогенните излъчвания, в помощ на клетъчния баланс и намаляване на стреса и безсънието.

**За** **„Иновация в креативните индустрии“ с почетна грамота се отличава**

**Ники Ротор Авиейшън ООД** ([www.nikiaviation.com](http://www.nikiaviation.com)) създава автожира Lightning с иновативен дизайн, с опашка, която излиза от оста на витлото. Устройството съчетава предимствата на самолет и хеликоптер, като може да използва къса писта. То е по-икономичен и достъпен вариант в сравнение с двете летателни средства и гарантира най-безопасното летене (вкл. безпроблемно приземяване при отказ на двигателя във въздуха). Предприятието е създател и на други модели автожири, които реализира на пазарите в Европа, Северна Америка, Африка, Австралия.

**За „Дигитална трансформация“ почетна грамота получава**

**Агровар СС ООД** ([www.agrovar.bg](http://www.agrovar.bg/)) създава софтуер, базиран на изкуствен интелект, който обработва над 2 милиона информационни точки за всяко земеделско поле и неговите климатични, почвени и операционни данни. Агровар надгражда базовата оценка за почвено здраве на Корнелския университет като добавя допълнителна аналитична информация. Тя съдържа прецизни препоръки за покривни култури и регенеративни практики за конкретни проблеми на почвата без тежка обработка и химични препарати.

**В категорията** „**Социална иновация” за 2022 г. с почетна грамота се награждава**

**Булбера ЕООД** (<https://www.bulbera.com>) създава онлайн платформата JoinedInCare с информация, предназначена за възрастни хора, лица с увреждания или деменция, техните близки, болногледачи и заетите в социалния сектор. Тя предоставя възможност за: намиране на варианти за грижа – конкретни домове или агенции за домашни асистенти, запознаване с различни технологии в помощ на нуждаещите се лица, подходящи забавления и други. Има рейтинг система за оценка на съответните организации от потребителите. Платформата е многоезична с адаптирано съдържание за всяка страна.

**В областта „Иновативно новостартирало предприятие“ за 2022 г. с почетна грамота се отличава**

**Ай Си Би – М ООД** ([www.holoma.info](http://www.holoma.info/)) разработва софтуерното решение Holoma за ортопедична навигация с използване на смесена реалност. Холограмни 3D модели на кости, стави и импланти се позиционират прецизно върху реалната геометрия на органите на пациента с помощта на очилата Microsoft Hololens 2. Решението помага на хирурзите по време на операцията като навигира действията им. Използва се в 2 клиники в страната, в Швейцария и при пилотни операции във Великобритания, Нидерландия, Швеция и Мексико.

**ФИНАЛИСТИ В КОНКУРСА „ИНОВАТИВНО ПРЕДПРИЯТИЕ НА ГОДИНАТА 2022“**

**(по азбучен ред)**

**Биофарма Лабораторис ЕООД (**[www.bravenewhair.bg](http://www.bravenewhair.bg/)) е производител на висококачествена козметика за коса. Предприятието разработва собствени формули за замяна на неразградимите съставки на силиконите с естествени заместители, на основата на биокаталитичен ензимен процес. Маслото за коса LIQUID LIGHT е високоефективна алтернатива на силиконовите масла, което има подхранващ ефект и се разгражда в природата за 20 дни.  Компанията е и първият български представител в Алеята на славата на най-голямото изложение в света за индустрията за красота - Cosmoprof Worldwide Bologna.

**Грийн Иновейшън АД** ([www.green-innovation.bg](http://www.green-innovation.bg/)) разработва водородни технологии - елетролизьори с над 85% ефективност, приложими за всички горивни процеси с конвенционални горива. Компанията е първия производител на електролизьори в Източна и Централна Европа, има 55 проекта в страната и чужбина за хибридно отопление на обществени сгради, производство на чист водород и високоенергийна смес от водород и кислород за индустриални нужди. Грийн Иновейшън има и реализиран пилотен проект с училище в България за комбиниране на соларна система с електролизьор.

**Декор Дизайн ЕООД** (decordesign.bg) проектира новия планетариум, част от научния детски комплекс на територията на Пристанище Бургас. Сградата представлява сферично тяло с ограждащ пръстен (като планета), който служи едновременно за периферия и козирка над входа и пътеката,  достъпна за хора в неравностойно положение. Зрителната зала е с 50 места, организирани радиално около центъра на прожекционния купол, за оптимален зрителен ъгъл. Теренът около сградата е моделиран с постепенни повдигания, образуващ „могили“ с ефект на разместена от „кацането“ на сферата земна повърхност.

**Децибел АД** ([www.decibel.bg](http://www.decibel.bg/)) работи в областта на шумоизолационните материали и системите за контрол на шума. Екипът проектира решенията си за клиенти по целия свят в жилищни сгради, офиси, хотели, звукозаписни студиа, индустриални помещения. Компанията създава първият в света негорим, 100% биоразградим, топло и шумоизолационен акустичен продукт за външна и вътрешна употреба, който е и антибактериален.  Освен екологични, панелите SiBo обогатяват почвата, когато бъдат изхвърлени в нея. Интерес към продукта има от няколко инвестиционни фонда в САЩ, Германия и България.

**Дигамонт ООД** (<https://www.digamont.com/>) е стартъп компания, която създава софтуерен продукт за лично и семейно планиране на финансовото благополучие – ViziWealth. Приложението използва отворено банкиране и обвързва целите на цялото семейство, финансовото състояние и общото планиране за постигане на по-голямо благоденствие. Платформата играе роля и на дигитален хъб за експертни услуги, с които да се улесни вземането на решения, водещи до желания успех.

**ДигиТех Консулт ЕООД** ([www.digitechconsult.com](http://www.digitechconsult.com/)) има като основен продукт  внедряването на софтуерни роботи, мимикиращи човешките действия, при обработка на процеси и трансакции, до най-малък детайл. Компанията създава Conversational AI приложение с виртуални асистенти за най-различни информационни системи, които оптимизират процесите и повишават тяхната ефективност с до 70%, като намаляват вероятността за грешки с до 80%. Клиентите на дружеството са базирани в Дубай, Китай, САЩ, Индия, Румъния, Германия, Люксембург и др., като се поддържат над 50 работни езика.

**Елка.бг ООД** ([www.elca.bg](http://www.elca.bg/)) е стартъп компания, разработила и развиваща едноименна дигитална платформа, която подпомага стопанските потребители при избора им на доставчици и търговци на либерализирания пазар на електроенергия в България. Платформата събира на едно място цялата необходима информация за сравняване на оферти, работейки с всички търговци на ток, с цел оптимизиране на разходи и смяна на доставчици, на основата на собствен алгоритъм. Клиенти на Елка.бг са потребители от стопанския и обществения сектор, включително болници, училища и детски градини.

**Мелифера АД** ([www.melligel.com](http://www.melligel.com/)) създава био енергиен гел - MelliGEL, предназначен за спортисти в различни дисциплини, които изискват издръжливост, както и за потребители от всякаква възраст, активни в други области. Продуктът съдържа 100% био сертифицирани сурови съставки – основно пчелен мед, но също така и лиофилизирани плодове или други супер храни, билкови екстракти и хималайска сол. Предлага се в разнообразни вкусове като ягода, малина, спирулина, джинджифил и вишна, какао и мента, мача и гуарана. Усвоява се лесно от организма, има и имуностимулиращ ефект.

**Модерн Уомън Медия ЕООД** ([https://malkisakrovishta.bg](https://malkisakrovishta.bg/)) е стартъп компания, създател на първата онлайн платформа в България „Малки съкровища“, свързваща родители, които имат детски дрехи, обувки, играчки, книжки и други продукти, с родители, които търсят да закупят използвани, но запазени детски стоки. Платформата е изцяло фокусирана върху детски асортимент и подпомага хората, които искат бързо и лесно да закупят всичко, необходимо за детето си, на достъпна цена и по щадящ природата начин.

**Мъни Мейкинг Мамс ООД** ([www.dentallollipop.com](http://www.dentallollipop.com/)) разработва рецепта за близалка, полезна за детските зъби – под марката Dr. Cveti Dental Lollypop. Продуктът не съдържа захар и киселини, които предизвикват кариес, а само естествени аромати и заместител на захарта. Той не променя и гликемичния статус на потребителя. Специално проектираната му форма е плоска и сърцевидна, тя не напряга мускулатурата в устата и не притиска тъканите между бузата и зъбите. Близалката се предлага единично опакована в два вкуса – ягода и портокал.

**Предистик ООД** (<https://iot.predistic.com>) разработва платформата AIME за създаване на приложения в областта на интернет на нещата (IoT). Тя позволява на производителите на IoT продукти да използват ценово ефективен хардуер с ниска консумация на енергия за изграждането на своите функционални и защитени IoT системи и устройства, като значително намалява разходите и времето за пускането им на пазара. Решението е с приложение в редица области като сградна автоматизация, „умни“ градове (транспорт, осветление, сметосъбиране), „умно“ земеделие, Индустрия 4.0, телекомуникации, логистика и други.

**Робо-уийдър ООД** ([www.smartfarmrobotix.eu](http://www.smartfarmrobotix.eu/)) създава автономен робот за прецизно и напълно автономно отстраняване на плевели в ниви с многогодишни култури – под марката Smart Farm Robotics. Той използва слънчева енергия, има датчици за позициониране и ориентиране в и около нивите, за разграничаване на културни растения от плевели и за отчитане на други полезни показатели като слънцегреене, влажност на почвата и др. Конструкцията му е лека и се задвижва с 4х4 електромотора. Роботът може да се свърже с облачна база данни, в която да прехвърля събраната информация и да получава специфични инструкции.

**СоуСайбър ООД** (<https://so-cyber.com>) е компания, работеща в сферата на киберсигурността и създател на софтуерното решение „Кикимора“. Получените чрез него данни представят ясна картина за най-критичните уязвимости и методите за тяхното отстраняване. Информацията е достъпна както за ИТ отделите на компаниите-клиенти, така и за техните мениджърски нива. Фирмата успешно се развива на българския и международния пазар с клиенти в банковия, финансовия, фармакологичния и производствения сектор, пенсионни фондове и здравни институции, съхраняващи голям обем лична информация.

**СТС Пак Холдинг ООД** ([www.stspackbg.com](http://www.stspackbg.com)) разработва нов метод за оползотворяване на индустриален отпадък (пластмаса) чрез неговото трансформиране в продукти от нов вид като резервни части за производството, захващащи и транспортиращи приспособления, роботи, транспортни кутии, модели на ортопедични протези, съдове, облицовъчни плочки и др. на основата на 3D-принтиране. Методът позволява преминаване от линеен към кръгов производствен процес и постигане на нулево количество индустриален отпадък.

**Тендрик ООД** (<https://seomax.bg/>) e създател на онлайн платформата за графичен дизайн [Design Expert](https://designexpert.bg), чрез която могат да се поръчват и създават неограничен брой индивидуални графични дизайни, според зададени от клиентите критерии като цветове, послания, шрифтове, формати и желани елементи. Опитните графични дизайнери на компанията приемат заявката и в рамките на 24 или 48 часа изпращат предложения към клиента. Към момента през платформата са завършени успешно над 5000 поръчки.

**Теоремус ЕООД** (<https://theoremus.com/>) е създателят на система за умно управление на отпадъците, която съчетава необходимите за мониторинга и автоматизацията на дейностите по сметосъбиране хардуер и софтуер с модули за анализ и оптимизация на тези дейности. Решението, което позволява директно измерване на теглото и обема на отпадъка в контейнерите, е реализирано в общините Монтана, Велико Търново, Видин и други. То позволява и изчисляване на генерирания от сграда/вход/домакинство отпадък.

**Тюб плант ООД** (<https://cvetevepruvetka.store/>) създава цвете, което се отглежда минимум 2 месеца, без каквито и да е грижи, в епруветка, затворена с фолио и съдържаща хранителна среда. След нейното изчерпване или запълването на епруветката от растението, то се пресажда в саксия. Цветето в епруветка се предлага самостоятелно или заедно със специална стойка от дърво или биоразградима пластмаса. На всяка опаковка има QR код, водещ към информация за растението и неговото отглеждане, и последващо пресаждане.

За повече информация посетете интернет страницата на Фондация “Приложни изследвания и комуникации” или ни пишете на e-mail: innoaward(at)online.bg. За връзки с медиите: maya.tsaneva(at)online.bg





